१. एम्हर श्री रामचंद्रजी राति शेष रहिते जागि गेलाह। राति केँ सीताजी एहेन सपना देखलीह जे ओ श्री रामचंद्रजी केँ सुनाबय लगलीह, मानू समाज सहित भरतजी एतय आयल छथि। प्रभुक वियोग केर अग्नि सँ हुनकर शरीर संतप्त छन्हि। सब लोक मोन सँ उदास, दीन आ दुःखी छथि। सासु लोकनि केँ अलगे सूरत देखलीह। सीताजीक सपना सुनि श्री रामचंद्रजीक नेत्र मे जल भरि गेलनि आ सब केँ सोच सँ मुक्ति देनिहार प्रभु स्वयं लीला सँ सोचक वश भ' गेलाह आ बजलाह - लक्ष्मण! ई सपना नीक नहि अछि। कोनो भीषण कुसमाचार सुनायत। एना कहि ओ भाइ सहित स्नान कयलनि आ त्रिपुरारी महादेवजीक पूजा कयकेँ साधु लोकनिक सम्मान कयलनि।
 २.
 छंद :
सनमानि सुर मुनि बंदि बैठे उतर दिसि देखत भए।
 तुलसी उठे अवलोकि कारनु काह चित सचकित रहे।
 देवता लोकनिक सम्मान (पूजन) आर मुनि लोकनिक वन्दना कयकेँ श्री रामचंद्रजी बैसि रहलाह आर उत्तर दिश देखय लगलाह। आकाश मे धूलकण आच्छादित अछि, बहुतो रास चिड़ै-चुनमुनी आ पशु सब व्याकुल भ' भगिते प्रभुक आश्रम दिश आबि रहल अछि। तुलसीदासजी कहैत छथि जे प्रभु श्री रामचंद्रजी ई सब देखिकय उठलथि आ सोचय लगलाह जे कि कारण अछि। ओ चित्त मे आश्चर्ययुक्त भ' गेलथि। ताहि समय कोल-भील सब आबिकय सबटा समाचार कहलकनि।
 ३. तुलसीदासजी कहैत छथि जे सुन्दर मंगल वचन सुनिते श्री रामचंद्रजीक मोन मे बड़ा आनन्द भेलनि। शरीर पुलकित भ' गेलनि आ शरद् ऋतुक कमल जेहेन आँखि मे प्रेमक नोर भरि गेलनि। सीतापति श्री रामचंद्रजी पुनः सोचक वश भ' गेलथि जे भरत के अयबाक कि कारण अछि? फेर एक गोटे आबिकय कहलकनि जे हुनका संग मे बड भारी चतुरंगिणी सेना सेहो छन्हि। ई सुनिकय श्री रामचंद्रजी केँ आर बेसी सोच भेलनि। एम्हर त पिताक वचन आ ओम्हर भाइ भरतजीक संकोच! भरतजीक स्वभाव मन मे बुझैत प्रभु श्री रामचंद्रजी चित्त केँ रोकबाक लेल कोनो स्थाने नहि देखैत छथि। तखन ई जानि समाधान भ' गेलनि जे भरत साधु आर समझदार छथि, संगहि हमर आज्ञा माननिहार छथि।
 "हे स्वामी! अहाँक बिनु पुछनहि हम किछु कहैत छी, सेवक समय पर ढिठाइ करय तँ ढीठ जुनि बुझब।
 हे स्वामी! अपने सर्वज्ञहु मे शिरोमणि थिकहुँ, सब किछु जनिते छी। हम सेवक त बस अपन समझ के बात कहैत छी।
 हे नाथ! अहाँ परम सुहृद्, अकारणे परम हित करयवला, सरल हृदय तथा शील ओ स्नेह केर भंडार छी, सभक उपर प्रेम आ विश्वास अछि, आर अपन हृदय मे सब केँ अपनहि समान जनैत छी। लेकिन मूढ़ विषयी जीव प्रभुता पाबिकय मोहवश अपन असली स्वरूप केँ प्रकट कय दैत अछि।
 भरत नीतिपरायण, साधु आर चतुर लोक छथि तथा अपनेक चरण मे हुनकर प्रेम छन्हि, ई बात केँ पूरा जगत् जनैत अछि। ओ भरतजी आइ श्री रामजीक पद (सिंहासन या अधिकार) पाबिकय धर्मक मर्यादा मेटाकय चलला अछि। कुटिल खोट भाइ भरत कुसमय देखिकय आर ई जानिकय जे रामजी वनवास मे अकेले (असहाय) छथि, अपन मोन मे खराब विचार कयकेँ, समाज जोड़िकय राज्य केँ निष्कण्टक करबाक लेल एतय अयलाह अछि। करोड़ों (अनेकों) प्रकारक कुटिलता रचिकय सेना लयकय दुनू भाइ अयलाह अछि।
 यदि हिनकर हृदय मे कपट और कुचालि नहि रहैत त रथ, घोड़ा आ हाथीक कतार एहेन समय केकरा सोहाइत छैक? धरि भरतहि केँ कियो व्यर्थ कियैक दोष दइन? राजपद पाबि गेलापर सारा जगत् पागल (मतवाला) भ' जाइत अछि।
 चंद्रमा गुरुपत्नी गामी भेलाह, राजा नहुष ब्राह्मण लोकनिक पालकी पर चढ़लाह आर राजा वेन जेहेन नीच त कियो नहि होयत जे लोक आ वेद दुनू सँ विमुख भ' गेलाह। सहस्रबाहु, देवराज इन्द्र आर त्रिशंकु आदि केकरा राजमद कलंक नहि देलक?
 "हे नाथ! हमर कथन केँ अनुचित नहि मानब। भरत हमरा सब केँ कम नहि पछारलनि अछि। आखिर कतय धरि सहल जाय आर मोन केँ मारिकय रहल जाय, जखन स्वामी हमरा संग छथि आर धनुष हमर हाथ मे अछि!
 "आइ हम श्री राम केर सेवक होयबाक यश ली आर भरत केँ संग्राम मे शिक्षा दी। श्री रामचंद्रजीक निरादर के फल पाबि दुनू भाइ (भरत-शत्रुघ्न) रण शय्या पर सुतथि। नीक भेल जे सारा समाज आबिकय एकत्रित भ' गेला अछि। आइ हम पैछला सबटा क्रोध प्रकट करब।
 हरिः हरः! ! 